
PROJEKTLIGJIN “PËR DISA NDRYSHIME NË LIGJIN NR 97/2013 PËR MEDIAT AUDIOVIZIVE NË REPUBLIKËN E SHQIPËRISË
”

Ligji nr 97/2013 “Për mediat audiovizive në Republikën e Shqipërisë” i miratuar më datë 4 mars 2013 është një ndër reformat më të mëdha në fushën e medias. Nevoja për ndryshimin e legjislacionit në fushën e transmetimeve audiovizive ka lindur si rezultat i zhvillimeve të vetë shërbimeve të medias elektronike, zhvillimeve teknologjike në fushën e komunikimeve elektronike dhe të shoqërisë së informacionit si dhe për të përmbushur detyrimet që i rrjedhin Republikës së Shqipërisë për të harmonizuar legjislacionin e saj në këtë fushë me legjislacionin e BE dhe veçanërisht detyrimet që rrjedhin nga MSA. Ky ligj është hartuar nga Komisioni Parlamentar për Edukimin dhe Mjetet e Informimit Publik në bashkëpunim të ngushtë me ekspertët e Këshillit të Europës dhe të Komisionit Europian dhe i konsultuar ndër vite me të gjithë aktorët dhe grupet e interesit. 

Në tërësinë e tij, ligji në fjalë është miratuar nen për nen me konsensusin e maxhorancës dhe opozitës duke reflektuar edhe rekomandimet e ekspertëve ndërkombëtarë, me përjashtim të dispozitës kalimtare Neni 134 i ligjit 97/2013 i cili lejon vijimin e qëndrimit në detyrë të anëtarëve të zgjedhur para hyrjes në fuqi të këtij ligji, duke rënë ndesh me përcaktimet e nenit 9 të këtij ligji. 
Neni 9, parashikon vendosjen e balancave politike të cilat në ligjin e vjetër nuk ekzistonin: 

“Në çdo rast komisioni mban parasysh ruajtjen e balancës, 3 kandidatë të mbështetur nga shumica parlamentare, 3 të mbështetur nga opozita. Kandidatët për anëtarë të AMA-s i propozohen për miratim seancës plenare”.

Ky nen rezulton i pazbatueshëm praktikisht për aq kohë sa kemi një trupë të pjesshme aktuale të AMA, e cila sipas kronologjisë të zgjedhjes së anëtarëve të ish KKRT (sot AMA), është zgjedhur me kriteret e një ligji 15 vjet përpara, konkretisht ligji nr. 8410 i vitit 1998, kriteret e të cilit nuk reflektojnë standardet e kërkuara, gjë që u bë edhe shkak per miratimin e ligjit të ri. Kjo dispozitë do të zbatohej vetëm në rast se 7 anëtarët e AMA do të krijoheshin si një trupë e re nga fillimi.

Aktualisht AMA është një institucion që ndodhet në ngërç dhe pamundësi për të marrë vendime pasi aktualisht nga 7 anëtarë, ka në detyrë me mandat të rregullt që buron nga ligji i vjetër, vetëm tre anëtarë. Ndërkohë që Kryetari rezulton që ta ushtrojë mandatin e tij në detyrë, pa qenë edhe anëtar i AMA. Tri anëtarëve i ka përfunduar mandati sipas ligjit të vjetër. Nënkryetari ka dhënë dorëheqjen. Ndërsa Kryetarja po ushtron një mandat të dytë 5-vjeçar, i cili rezulton i pambuluar dhe i paligjitimuar nga mandati i anëtarit të AMA, që nga data 24 shtator 2012. Pra zonja Endira Bushati është një kryetare pa qenë anëtarë e AMA, gjë që e bën të pavlefshme edhe funksionin e saj aktual drejtues. Në këto kushte, AMA praktikisht është një institucion jofunksional, i pa legjitimuar dhe i pamundur për të kryer funksionet e tij ligjore, duke krijuar një precedent të rrezikshëm në funksionimin e institucioneve dhe duke dëmtuar rëndë punën në zbatim të detyrimeve brenda afateve të përcaktuara në këtë ligj.

Pikërisht është kjo problematikë arsyeja që si deputet i Kuvendit të Shqipërisë dhe njëkohësisht si zëvendëskryetar i komisionit përgjegjës që mbulon fushën e medias, të propozoj ndryshime që kanë për qëllim rregullimin e kësaj situate, e cila jo vetëm që lë shtigje për interpretime, por në frymën dhe germën e vet paraqet mospërputhshmëri duke e bërë në tërësi ligjin 97/2013 “Për mediat audiovizive në Republikën e Shqipërisë” të pazbatueshëm në praktikë.

Konkretisht neni 9, si një risi esenciale pozitive e këtij ligji, parashikon që subjektet të cilat kanë të drejtën për të propozuar kandidatët për anëtarë të AMA-s, të jenë tërësisht profesionale duke përfshirë një gamë të gjerë shoqatash, grupimesh, organizatash dhe duke përjashtuar mundësinë e propozimit të kandidatëve direkt nga subjektet parlamentare. Kjo si nevojë e domosdoshme për të garantuar pavarësinë e këtij autoriteti rregullator nga politika.

Pikërisht në kundërshtim me këtë frymë, në dispozitat kalimtare, në mënyrë të njëanshme dhe pa konsensusin e opozitës parlamentare të atëhershme, është parashikuar që kryetari dhe anëtarët e “trashëguar nga ligji i vjetër”, të qëndrojnë në detyrë edhe pas hyrjes në fuqi të këtij ligji të ri, deri në përfundim të afatit të caktuar në mandatin e emërimit. Kjo bën që “de facto” përfaqësimi i të zgjedhurve me mandat, të jetë apolitik siç përcakton ligji vetëm pas shumë vitesh, kohë kur i përfundon mandati aktual anëtarëve në detyrë. Kjo përbën kryekëput një deformim të plotë të frymës së ligjit, pasi theksojmë se kryetari edhe anëtarët aktualë të AMA-s në detyrë kanë ardhur si kandidatura të propozuara nga subjektet politike dhe si të tilla nuk mund të konsiderohen si të pavarur në kuptim të këtij ligji. Kjo sjell automatikisht prishjen e balancës dhe ekuilibrit të kërkuar sipas nenit 9 të ligjit të AMA.

Si mund të procedohet me plotësimin e vendeve vakante të AMA-s me anëtarë të rinj sipas përcaktimeve të këtij ligji, kur në përbërjen aktuale kryetari dhe anëtarët janë kandidatura të subjekteve parlamentare? Megjithëse për zgjedhjen e anëtarëve të AMA-s ligji përcakton ruajtjen e balancës, 3 anëtarë të mbështetur nga maxhoranca parlamentare dhe 3 nga opozita parlamentare, si mund të realizohet kjo, në kushtet kur ligji i ri përcakton propozimin e tyre nga subjekte dhe grupime të ndryshme apolitike? 

Në procedurën e ligjit të ri, përfaqësuesit e partive politike në parlament marrin pjesë vetëm në fazën fundore të përzgjedhjes së anëtarëve, midis kandidaturave të propozuara nga subjektet dhe grupimet e ndryshme apolitike, që arrijnë të plotësojnë të gjitha kriteret dhe meritat profesionale të fushës së veprimtarisë dhe ato ligjore. Vetëm kjo procedurë mund të garantojë një proces apolitik, gjithëpërfshirës dhe transparent. Pra, është i dukshëm konflikti i hapur ndërmjet mandatit të anëtarëve aktual dhe përcaktimeve të ligjit të ri që kanë për qëllim arritjen e balancimit dhe përfaqësimit të këtij enti rregullator. 

Në këtë kontekst ka pasur mjaft reagime nga përfaqësues të ndryshëm të medias në nivel ndërkombëtar, duke kujtuar këtu rekomandimin e përfaqësueses së OSBE-së për lirinë e medias, znj. Dunja Mijatovic e cila theksoi nevojën për të siguruar pavarësinë e Autoritetit te Mediave Audiovizive nga ndikimet politike.

Gjithashtu këtë shqetësim e ka përcjellë edhe Komisioni Evropian në progres-raportin e tetorit të këtij viti duke shprehur se ligji aktual nuk siguron pavarësinë e AMA-s.

Dhe, së treti, kujtojmë se grupi parlamentar i Partisë Socialiste, në kohën e miratimit të ligjit në opozitë, ka kontestuar dhe nuk ka dhënë konsensusin pikërisht vetëm për këtë dispozitë. 

Si përfundim, dua të theksoj se kjo nismë nuk synon cenimin e pozitës së emrave të përveçëm, por, përkundrazi, qëllimi i kësaj nisme është që të fusë, një herë e përgjithmonë, në shtratin e duhur ligjor veprimtarinë dhe funksionalitetin e institucionit. Në mënyrë që të garantohet veprimtaria normale e tij sipas germës dhe frymës së ligjit, dhe parimeve të gjithënjohura kushtetuese. Për të garantuar paanshmërinë, përgjegjshmërinë dhe pavarësinë edhe të këtij institucioni nga politika.

Për këto dhe për arësyet e parashtruara më lart, propozoj amendimin e ligjit 97/2013 për Mediat Audiovizive në Republikën e Shqipërisë me ndryshimet bashkëlidhur këtij relacioni.

Në aspektin ligjor, projektligji është në përputhje me Kushtetutën e Republikës së Shqipërisë, nenin 81 pika 1, si dhe me Rregulloren e Kuvendit, neni 68 pika 1.

Ky projektligj nuk ka efekte financiare dhe social- ekonomike.

     Propozuesi i projektligjit

